નવી મુંબઈના નેરૂળમાં ૧૯ જુલાઈએ ૧૬ જ વર્ષના દલિત તરૂણ સ્વપ્નીલ સોનાવણેની તેની સાથે ભણતી તેની ગર્લફ્રેન્ડના પરિવારે બેરહેમીપૂર્વક મારી હત્યા કરી હતી. હવે સ્વપ્નીલના પરિવાર તરફથી એવા આક્ષેપ કરાયા છે કે આ કેસમાં પોલીસે માત્ર છોકરીના પરિવારને જ સાથ આપ્યો. ત્યાં સુધી કે આગલા દિવસે છોકરીના પરિવારે નેરૂળ પોલીસમાં ફરિયાદ કરતા સ્વપ્નીલ અને તેના પરિવારને પોલીસ સ્ટેશને બોલાવાયા હતા. ત્યારે ફરજ પર હાજર સબ ઇન્સ્પેક્ટર યોગેશ માને અને સોનાલી રાજગુરૂએ સ્વપ્નીલને જ ધમકાવ્યો હતો અને તેની પાસે એવુ બળજબરીપૂર્વક લખાવી લીધું હતું કે હવે પછી ક્યારેય હું એ છોકરીને મળીશ નહી. એટલુ જ નહી તેમણે એવી પણ ગર્ભીત ધમકી આપી કે હવે પછી પણ જો તું એ છોકરીને મળીશ તો તારી હાલત પણ સૈરાટના પર્શ્યા જેવી થશે. ફિલ્મ સૈરાટમાં ટીનેજર દલિત યુવાન અને સવર્ણ તરૂણીના પ્રેમપ્રકરણનો અંત બંનેની હત્યાથી કરાય છે. જોકે હવે એ બંને પોલીસ ઓફિસરોને તેમના પર આરોપ થતા સસ્પેન્ડ કરી દેવાયા છે.